Des de la Direcció General del Patrimoni Cultural s'ha prioritzat en l'àmbit de la gestió de la documentació administrativa de la Generalitat totes aquelles accions relacionades amb la implementació efectiva del protocol de gestió de documents electrònics.
Els Grups de Treball Multidisciplinaris (GTM) són la clau de volta del projecte ARESTA.
Cada departament i ens de la Generalitat disposa d'un GTM que està compost, com a mínim, per responsables de les àrees TIC, Organització i Gestió Documental i també, molt sovint, de responsables jurídics.
Els GTM tenen com a principals funcions totes aquelles tasques relacionades amb la implementació dels instruments i la tecnologia adient als procediments administratius que es transformen a una tramitació electrònica.
Els GTM també han d'assessorar i donar suport tècnic a les unitats productores.
Des de la Direcció General del Patrimoni Cultural s'impulsa la seva creació, la resolució de les qüestions tècniques que sorgeixen en el desenvolupament dels projectes i fomenta l'intercanvi d'experiències.
El protocol de gestió de documents electrònics i arxiu (Ordre CLT 172/2014) estableix, entre d'altres directrius, els instruments tècnics que permeten la implementació efectiva de la gestió documental.
Aquests instruments estan en línia tant amb l'estàndard internacional ISO15489:2016 com amb les Normes Tècniques d'Interoperabilitat (NTI) de l'administració estatal.
Els instruments tècnics del sistema són el Quadre de classificació funcional, l'Esquema de metadades, el Quadre de tipus documentals, la llista de codis de productors i les Taules d'Accés i Avaluació Documental.
La Direcció General d'Arxius, Biblioteques, Museus i Patrimoni treballa amb el personal tècnic dels arxius centrals en el manteniment i evolució d'aquests instruments i ajuda en la seva implementació.
La coordinació tècnica i impuls dels Arxius Centrals Administratius és una de les tasques essencials del Departament de Cultura.
Des de la Direcció General del Patrimoni Cultural es promouen indicadors d'activitat d'aquests serveis.
Es procura també fomentar la creació d'Arxius Centrals en aquells ens que per la seva dimensió aquest servei sigui necessari.
Una línia de treball a abordar és la relacionada amb el rol que han de jugar els Arxius en el context de l'Administració electrònica i la governança de la informació, la seva adscripció organitzativa i el dimensionament de recursos.
L'elaboració i actualització de la normativa jurídica és un element destacat de l'acció de la Direcció General del Patrimoni Cultural ja que té un impacte rellevant en el conjunt dels departaments i ens de l'Administració de la Generalitat.
Recentment el Departament de Cultura ha impulsat l'Ordre CLT172/2014 del Protocol de gestió de documents electrònics i arxiu i un conjunt d'instruccions d'aprovació d'instruments tècnics que es deriven d'aquest ordre.
Properament es preveu una actualització de l'esmentada Ordre CLT172/2014 en la que es recolliran aquells aspectes que la Llei 39/2015, d'1 d'octubre, de procediment administratiu comú ha introduït i també algunes directrius resultat de l'experiència en la implementació d'ARESTA.
Un altre projecte normatiu destacat és la revisió del Decret 76/1996, de 5 de març, pel qual es regula el sistema general de gestió de la documentació administrativa per adequar-lo a l'administració electrònica.